Katedralo de Chartres

La Katedralo de la Ĉieliro de Nia Sinjorino (france Cathédrale de l'Assomption de Notre-Dame), estas katolika katedralo en la urbo Chartres, en la departemento Eure-et-Loir, en Francio, je 80 kilometroj sudokcidente de la nacia ĉefurbo, Parizo. Ĝi estas la sidejo de la diocezo aŭ episkopejo de Chartres. Ĉi tiu katedralo, finkonstruita en 1252, markis mejloŝtonon en la evoluo de la gotika arkitekturo kaj ekigis pintan periodon en la regado de la tekniko kaj stilo gotikaj, kreante ekvilibron inter ambaŭ. Ĝi multe influis sur postaj konstruaĵoj kiuj baziĝis sur la sama stilo kaj ĝi estis la rekta modelo por la katedraloj de Reims kaj Amiens. La figuro plej grava en la historio de ĉi tiu diocezo estis la episkopo Fulberto de Chartres (960-1028), skolastika teologo rekonata en tuta Eŭropo. En 1979 ĝi estis deklarita de Unesko, "Monda heredaĵo".